*****

ΣΥΣΤΑΣΗ ΤΗΣ ΕΠΙΤΡΟΠΗΣ

της 22ας Δεκεμβρίου 1986

σχετικά με τη δημιουργία συστημάτων εγγύησης καταθέσεων στην Κοινότητα

(87/63/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 155,

Εκτιμώντας:

ότι η Επιτροπή διαβίβασε στο Συμβούλιο στις 6 Ιανουαρίου 1986 πρόταση οδηγίας του Συμβουλίου σχετικά με το συντονισμό των νομοθετικών, διοικητικών και κανονιστικών διατάξεων σχετικά με την εξυγίανση και την εκκαθάριση των πιστωτικών ιδρυμάτων (1)·

ότι η εν λόγω οδηγία περιέχει στο άρθρο 16 παράγραφος 2 μεταβατική διάταξη που προβλέπει ότι, μέχρι την έναρξη ισχύος του συστήματος εγγύησης των καταθέσεων σε κάθε κράτος μέλος, τα συστήματα εγγυήσεως των καταθέσεων στα οποία συμμετέχουν τα πιστωτικά ιδρύματα πρέπει να επιτρέπουν την κάλυψη των καταθέσεων που συλλέγουν τα υποκαταστήματα που ιδρύονται στις χώρες υποδοχής που δεν διαθέτουν σύστημα εγγύησης·

ότι μέχρι στιγμής έξι κράτη μέλη δεν διαθέτουν ακόμη σύστημα εγγύησης των καταθέσεων και ότι αυτή η κατάσταση, κατά την εφαρμογή του άρθρου 16 παράγραφος 2, υπάρχει κίνδυνος να αποτελέσει τροχοπέδη στο άνοιγμα υποκαταστημάτων στο έδαφός τους επιβάλλοντας συμπληρωματική επιβάρυνση τόσο στο πιστωτικό ίδρυμα όσο και στο σύστημα εγγύησης στο οποίο συμμετέχει αυτό το ίδρυμα σε περίπτωση εκκαθάρισης που εμφανίζει ανεπάρκεια των στοιχείων του ενεργητικού·

ότι πολλά κράτη μέλη διαθέτουν συστήματα εγγύησης των καταθέσεων που έχουν δημιουργηθεί οικειοθελώς, της ευθύνης των επαγγελματικών οργανώσεων και αποδείχθηκαν τόσο κατάλληλα και αποτελεσματικά όσο και τα υποχρεωτικά συστήματα που δημιουργήθηκαν και ρυθμίζονται με νόμο· ότι, κατά συνέπεια, πρέπει να διασφαλισθούν στα κράτη μέλη που διαθέτουν ακόμη σύστημα εγγύησης, τόσο οι ιδιωτικές όσο και οι κυβερνητικές πρωτοβουλίες·

ότι η σύσταση που δεν δεσμεύει τα κράτη μέλη προς τα οποία απευθύνεται ως προς το αποτέλεσμα που θα πρέπει να επιτευχθεί αλλά ζητεί τη συνεργασία τους επί οικειοθελούς βάσης, πρέπει να αποτελεί ένα αποτελεσματικό όργανο για να τους επιτρέπει να ενθαρρύνουν τα ενδιαφερόμενα μέρη να αναλάβουν πρωτοβουλίες·

ότι η απαίτηση σύμφωνα με την οποία τα υποκαταστήματα πιστωτικών ιδρυμάτων που έχουν την έδρα τους εκτός της εθνικής επικράτειας πρέπει να συμμετάσχουν στο σύστημα εγγύησης των καταθέσεων της χώρας υποδοχής που θα προκύπτει από την εφαρμογή του άρθρου 16 της προαναφερόμενης οδηγίας σε συνδυασμό με την παρούσα σύσταση, διατηρεί σε εθνικό επίπεδο μεταξύ των διαφόρων συστημάτων·

ότι αυτή η κατάσταση θα μπορούσε να αποδειχθεί επιβλαβής για την ομαλή λειτουργία της ευρωπαϊκής εσωτερικής αγοράς· ότι για να γίνει σχετική επαλήθευση μιας πρακτικής θα πρέπει να αποκτηθεί εμπειρία ως προς τη λειτουργικότητα των συστημάτων εγγύησης των καταθέσεων στην Κοινότητα πριν προταθούν δεσμευτικοί ουσιαστικοί κανόνες δικαίου στο πλαίσιο μιας πρότασης οδηγίας,

ΣΥΝΙΣΤΑ:

1. Στα κράτη μέλη που διαθέτουν ήδη ένα ή περισσότερα συστήματα εγγύησης των καταθέσεων (2), να επαληθεύσουν, σε περίπτωση εκκαθάρισης ενός πιστωτικού ιδρύματος που εμφανίζει ανεπάρκεια στοιχείων ενεργητικού, ότι:

α) αυτά τα συστήματα εγγυώνται αποζημίωση των καταθετών που δεν διαθέτουν μέσα να αξιολογήσουν κατάλληλα την χρηματοποιστωτική πολιτική των ιδρυμάτων στα οποία εμπιστεύονται τις καταθέσεις τους·

β) αυτά τα συστήματα καλύπτουν τους καταθέτες, του συνόλου των πιστωτικών ιδρυμάτων συμπεριλαμβανομένων των καταθετών των υποκαταστημάτων των πιστωτικών ιδρυμάτων των οποίων οι έδρες βρίσκονται σ' άλλα κράτη μέλη·

γ) αυτά τα συστήματα διακρίνουν κατά επαρκώς ακριβή τρόπο τις παρεμβάσεις που προηγούνται της εκκαθάρισης από τις αποζημιώσεις μετά την εκκαθάριση·

δ) αυτά τα συστήματα αναφέρουν με σαφήνεια τα κριτήρια αποζημίωσης και τις διατυπώσεις που πρέπει να τηρηθούν για την καταβολή τους.

2. Στα κράτη μέλη που διαθέτουν ήδη σχέδια σχετικά με την εγκαθίδρυση συστημάτων εγγύησης των καταθέσεων (3):

α) να ελέγξουν εάν και κατά πόσο αυτά τα σχέδια πληρούν τους όρους και προϋποθέσεις που αναφέρονται στο σημείο 1 στοιχεία α) έως δ)·

β) να λάβουν όλα τα κατάλληλα μέτρα ούτως ώστε να διασφαλίσουν ότι αυτά τα συστήματα εγγύησης καταθέσεων θα υιοθετηθούν το αργότερο στις 31 Δεκεμβρίου 1988.

3. Στα κράτη μέλη που δεν διαθέτουν σύστημα εγγύησης των καταθέσεων που να καλύπτει όλα τα πιστωτικά ιδρύματα τα οποία δεν έχουν ακόμη καταρτίσει σχέδια (4):

α) να επεξεργασθούν, σε συνεργασία με τις αρχές εποπτείας των πιστωτικών ιδρυμάτων και αντιστοίχων επαγγελματικών οργανώσεών τους, σχέδιο

σχετικά με ένα ή περισσότερα συστήματα εγγύησης των καταθέσεων που να πληρούν τους όρους και προϋποθέσεις που αναφέρονται στο σημείο 1 στοιχεία α) έως δ) της παρούσας σύστασης·

β) να λάβουν όλα τα αναγκαία μέτρα ούτως ώστε αυτά τα συστήματα να αρχίσουν να ισχύουν το αργότερο την 1η Ιανουαρίου 1990.

4. Τα κράτη μέλη, ενημερώνουν την Επιτροπή για όλες τις τροποποιήσεις στο σύστημά τους εγγύησης των καταθέσεων και για όλα τα μέτρα ή σχέδια μέτρων που υιοθετούνται στο πλαίσιο των σημείων 1, 2 και 3.

5. Η παρούσα σύσταση απευθύνεται στα κράτη μέλη.

Βρυξέλλες, 22 Δεκεμβρίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. C 356 της 31. 12. 1985, σ. 55.

(2) Βέλγιο, Ομοσπονδιακή Δημοκρατία της Γερμανίας, Ισπανία, Γαλλία, Κάτω Χώρες και Ηνωμένο Βασίλειο.

(3) Ιταλία, Ιρλανδία και Πορτογαλία.

(4) Δανία, Ελλάδα και Λουξεμβούργο.